joelniklaus/EU_Wikipedias huggingface dataset:
Lestijärven lentokenttä

Lestijärven lentokenttä oli Lestijärven Tuikankankaalla sijainnut lentokenttä, joka rakennettiin talvisodan aikana Kauhavan Lentosotakoulun apukentäksi. Kenttä oli vielä 1970- ja 1980-luvulla yksityisilmailukäytössä. Nykyisin kenttäalue on metsittynyt, mutta kiitoradan alue on vielä hahmotettavissa. Entisen kentän ympärille on raivattu hevosten harjoittelurata.

Kirjallisuutta 
 Jukka Nikula : Kauhavan apu- ja leirikentät 1930- ja 1940-luvuilla. Ilmailumuseoyhdistys 2017 ISBN 9789527044209

Lähteet

Aiheesta muualla 
 Lestijärven entinen lentokenttä ilmasta nähtynä (Youtube)

Lestijärven liikenne
Suomen sodanaikaiset lentokentät
Havaijin tasavalta

Havaijin tasavalta (, havaijiksi Lepupalika o Hawaiʻi) oli Polynesiassa sijainnut lyhytikäiseksi jäänyt tasavalta, joka kattoi nykyisen Havaijin osavaltion.

Tasavallan synty 
1800-luvun lopulla Havaijin kuningaskunnasta tuli entistä enemmän riippuvainen kaupasta Yhdysvaltain kanssa etenkin sokerikaupan takia. Vuosisadan loppua kohden sokerinviljelijöitä ja liikemiehiä alkoi kiinnostaa sokerin myyminen Yhdysvaltoihin ilman tariffeja, mikä motivoi liittämään kuningaskunnan osaksi Yhdysvaltoja vallankaappauksen avulla.

Vuonna 1893 kuningatar Lili'uokalani yritti palauttaa vahvan monarkian, mikä johti amerikkalaisten liikemiesten johtamaan vallankaappaukseen. Liikemiehiä edustavan komitean johtajaksi oli noussut Sanford Dole, josta tuli vallankaappauksen jälkeen Havaijin tasavallan presidentti. Tasavalta perustettiin, koska Yhdysvaltain presidentti Grover Cleveland kieltäytyi allekirjoittamasta lakia, jolla Havaiji olisi liitetty Yhdysvaltoihin.

6. tammikuuta 1895 sadat havaijilaiset ja muut rojalistit aloittivat vastavallankumouksen monarkian palauttamiseksi. Puutteellinen suunnittelu ja tasavallan hallituksen vakoojat kuitenkin onnistuivat tekemään vastavallankumouksen tyhjäksi. Sen suunnittelijoiden lisäksi hallitus pidätti myös Lili'uokalanin syytettynä siitä, että hänellä olisi ollut tietoa vastavallankumouksen suunnittelusta. 24. tammikuuta Lili'uokalani luopui virallisesti kruunusta välttääkseen verenvuodatuksen. Hänet tuomittiin tämän jälkeen maanpetoksesta 'Iolanin palatsissa ja määrättiin istumaan vankeustuomionsa Washington Placessa.

Liittäminen osaksi Yhdysvaltoja 
Vuonna 1897 yli 21 000 havaijilaista lähetti Yhdysvaltain kongressille vetoomuksen, jossa vastustettiin alueen liittämistä osaksi Yhdysvaltoja. Tasavallassa rajoitettiin merkittävästi ei-valkoisten valtaa: perustuslaki vaati äänestysoikeuden saamiseksi ihmisiä vannomaan uskollisuutta tasavallalle ja äänioikeus perustui maanomistukseen. Myös muiden lakien avulla estettiin havaijilaisia ja aasialaisia äänestämästä.

Tasavalta lakkautettiin vuonna 1898, kun Havaijista tuli osa Yhdysvaltoja ja siihen kuuluva territorio. Presidentti William McKinley nimitti Dolen uuden territorion kuvernööriksi. Osavaltio Havaijista tuli vasta 1959.

Lähteet

Aiheesta muualla 

 Havaijin tasavallan perustuslaki

tasavalta
Historialliset valtiot
Kapi‘olanin kuninkaallinen ritarikunta

Kapi‘olanin kuninkaallinen ritarikunta (havaijiksi Kapiʻolani e Hoʻokanaka) on havaijilainen ritarkunta, jonka perusti kuningas Kalākaua vuonna 1880. Ritarikunnan nimi tulee Kapi‘olani Suuresta, ei ritarikunnan perustaneen Kalākauan samannimisestä vaimosta.

Ritarikunnassa on kahdeksassa luokkaa (sulkeissa maksimimäärä kunkin luokan saajia):

  Suurristi (12 henkilöä)
  Korkea-arvoinen suurupseeri (15 henkilöä)
  Suurupseeri (20 henkilöä)
  Komentaja (30 henkilöä)
  Upseeri (50 henkilöä)
  Ritari (60 henkilöä)
  Hopeamitali (ei rajoitusta)
  Pronssimitali (ei rajoitusta)

Lähteet 

Ritarikunnat
Yhdysvaltain kunniamerkit
Havaijin kulttuuri
Havaijin kruunun kuninkaallinen ritarikunta

Havaijin kruunun kuninkaallinen ritarikunta on havaijilainen ritarikunta. Sen perusti kuningas Kalākaua vuonna 1882 kruunajaistensa muistojuhlan kunniaksi.

Ritarikunnan jäsenyys on kunnianosoitus kuningashuoneen hyväksi tehdystä työstä ja uskollisuudesta sekä kulttuurin ja opetuksen alalla. Se oli pitkään uinuva, mutta se perustettiin uudelleen vuonna 2016.

Ritarikunnassa on seitsemän luokkaa:

  suurristi
  suurupseeri
  komentaja
  upseeri
  ritari
  kultamitali
  hopeamitali

Lähteet 

Ritarikunnat
Yhdysvaltain kunniamerkit
Havaijin kulttuuri
Oseanian tähden kuninkaallinen ritarikunta

Oseanian tähden kuninkaallinen ritarikunta on havaijilainen ritarikunta. Sen perusti kuningas Kalākaua vuonna 1886 ja se oli tarkoitettu tunnustuksena oseanialaisen konfederaation perustamisen puolesta tehdyistä ansioista.

Ritarikunnassa on seitsemän luokkaa:

  suurristi
  suurupseeri
  komentaja
  upseeri
  ritari
  kultamitali
  hopeamitali

Lähteet 

Ritarikunnat
Yhdysvaltain kunniamerkit
Havaijin kulttuuri
Chris Sawyer

Chris Sawyer on skotlantilainen pelisuunnittelija ja ohjelmoija, joka on tullut tunnetuksi RollerCoaster Tycoon -pelien kehityksestä.

Historia 
Kipinän ohjelmointiin Sawyer sai kokeiltuaan BASIC-ohjelmia ZX81:lle. Säästämällä rahoja hän sai lopulta tarpeeksi kokoon ostaakseen Camputers Lynxin. Ostettuaan Memotech MTX500:n hän kokeili assemblyn kirjoittamista Zilog Z80:lle ja parin vuoden sisällä sai ensimmäiset pelinsä julkaistua Memotechin oman julkaisumerkin kautta. Sawyer kehitti pelin Amstrad CPC:lle, jonka Ariolasoft julkaisi ja sai myöhemmin työtä Logotronilla.
Logotronilla Sawyer teki Amigalle julkaistujen pelien käännöksiä IBM PC -yhteensopiville. Sawyer oli kiinnostunut ohjelmointihaasteista, koska PC-yhteensopivilla ei ollut Amigan apuprosessorien etuja.

1990-luvun alussa Sawyer teki käännöksiä peleistä kuten Frontier: Elite II ja sai tuolloin ajatuksen taloussimulaatiopelistä. 
Sawyerin ajatus perustui Sid Meierin Railroad Tycooniin ja yhdisti pelimekaniikan elementit isometristä projektiota käyttävään koodiinsa. Ajatuksesta syntyi Transport Tycoon, jonka Microprose julkaisi vuonna 1994. Seuraavaa peliä suunnitellessaan Sawyer kiinnostui vuoristoradoista ja kehitti RollerCoaster Tycoonin, joka julkaistiin vuonna 1999. RollerCoaster Tycoon 2 julkaistiin vuonna 2002. Tässä vaiheessa Sawyer siirtyi kehittämään peliä Chris Sawyer's Locomotion seuraajaksi Transport Tycoonille ja hän jätti Rollercoaster Tycoon 3:n kehityksen Frontier Developmentsille.

2000-luvulla Sawyer haastoi Atarin oikeuteen maksamattomien rojaltien vuoksi. Aiemmin Atari oli estänyt auditoijille pääsyn tietoihin. Arvioiden mukaan Sawyerin pelit olivat tuottaneet 180 miljoonaa dollaria, josta Sawyer oli saanut 30 miljoonaa. Kiista ratkaistiin lakituvan ulkopuolella.

Vuonna 2010 Sawyer perusti 31X Ltd -yrityksen. Perustaessaan yritystä hän ajatteli sen olevan vain holding-yhtiö Transport Tycoonin immateriaalioikeuksille. Sawyer on työskennellyt Origin8:n kanssa Transport Tycoonin mobiiliversion kehityksessä.

Lähteet

Aiheesta muualla 
 Profiili MobyGamesissä 

Videopelisuunnittelijat
Videopeliohjelmoijat
Elävät henkilöt
Maxine Mayfield

Maxine "Max" Mayfield on fiktiivinen hahmo sarjassa Stranger Things. Hän on ollut sarjassa toisesta kaudesta eteenpäin päähenkilönä. Hän muutti Hawkinssiin toisen kauden alussa Kaliforniasta veljensä Billyn kanssa.

Kuvitteelliset henkilöt
ATR Evo

ATR Evo on ranskalaisen ATR-konsortion kehittämä potkuriturbiinikäyttöisten liikennelentokoneiden mallisto, joka korvaa nykyiset ATR 42- ja 72-konemallit tuotannossa vuoteen 2030 mennessä, ohjelman käynnistyessä virallisesti vuonna 2023. Koneisiin tulee uudet  avioniikat,  kahdeksanlapaiset potkurit sekä moottorit sähköhybridivoimanlähdevalmiudella sekä mahdollisuus käyttää sataprosenttista uusiutuvaa polttoainetta, ja koneesta tullee ensimmäinen sähkötyöntövoimaa hyödyntävä liikennelentokone kaupallisessa käytössä. Koneiden matkustamoihin käytetään kierrätysmateriaaleja, ja ATR:n mukaan sekä polttoaineen kulutus että huoltokustannukset alenevat 20% aiempaan 600-sarjaan nähden.  Kiitotiesuoritusarvot ja nousukyky paranevat niin ikään. Koneen hiilidioksidipäästöt kerosiinia käytettäessä ovat 50% tyypillisen pienen liikennesuihkukoneen päästöistä, ja käytettäessä vain uusiutuvaa lentopolttoainetta kone on lähes nettopäästötön. Konetta on pidetty vastauksena brasilialaisen Embraerin matkustajapotkuriturbiinikoneprojektiin, joka on tulossa markkinoille samoihin aikoihin.

Lähteet 
Ilmailu
Lentokoneet
Galiaskar Kamalin akateeminen tataariteatteri

Galiaskar Kamalin akateeminen tataariteatteri (tat. Галиәсгар Камал исемендәге татар дәүләт академия театры, ven. Татарский Академический Театр имени Галиаскара Камала) on johtavimpia tataarien teattereita Venäjällä. Se on perustettu vuoden 1906 joulukuussa ja vuonna 1939 nimetty tataarilaisen kirjailijan Galiaskar Kamalin mukaan (Ğaliäsgar Qamal). Teatteri sijaitsee Tatarstanin pääkaupungissa, Kazanissa.

Tausta 
Ensimäiset tiedossa olevat tataarilaisen näytelmätaiteen alkutaipaleet olivat 1800-luvulla, kun harrastajateatteriryhmiä perustettiin joissain Venäjän isoimmissa kaupungeissa ja kylissä. Gabdrahman Ilyasin vuoden 1886 näytelmä "Onneton tyttö" oli ensimmäinen julkaistu tataarinkielinen näytelmä. Sen on sanottu saaneen vaikutteita turkkilaiselta kirjailijalta İbrahim Şinasilta ja hänen teokseltaan "Runoilijan avioliitto" (1860). Molemmat näytelmät ottavat kantaa pakkoavioliittoihin.

1800-luvun puolivälissä tataarien harrasteryhmät järjestivät ilmaisia yksityisesityksiä mutta kiinnostuneita oli hyvin vähän. Heidän esittämät näytelmät olivat siihen aikaan usein venäläisten ja ulkomaalaisten teoksia. Ensimmäinen julkinen tataarinäytäntö oli vuonna 1906. Se oli Säyyar -ryhmän organisoima. Kyseisestä ryhmästä lopulta muodostui suosituin tataarilainen teatteriyritys. Vuonna 1939, se nimettiin näytelmäkirjailija Galiaskar Kamalin mukaan. Vuonna 1987, teatteri asettui sen nykyiselle sijainnille, Kaban-jokien rantaan.

Teatterin ohjelmisto sisältää tänä päivänä pääsääntöisesti tataarinkielisiä näytelmiä, mutta myös joitain venäläisten ja muiden kirjoittamia näytelmiä. Ihmisille jotka eivät kieltä puhu, on järjestety mahdollisuus katsoa tataarinäytelmiä käännettynä.

Lähteet 

 Большая Российская энциклопедия: В 30 т. / Председатель науч.-ред. совета Ю. С. Осипов. Отв. ред С. Л. Кравец. Т. 1. А — Анкетирование. — М.: Большая Российская энциклопедия, 2005. — 766 с.: ил.: карт.

Katso myös 

 Ğaliyäbanu
 Säxipcamal Ğizzätullina-Volzhskaja

 Sara Sadıyqova
 Xälimä Iskändärova
 Zölfät Xäkim
 Näqıy İsänbät

Aiheesta muualla 

 Teatterin kotisivut
 Youtube-kanava

Teatterit
Tataarit
Eliezer Yudkowsky

Eliezer Yudkowsky (s. 11. syyskuuta 1979 Chicago, Illinois, Yhdysvallat) on yhdysvaltalainen tekoälytutkija ja kirjailija, joka on kirjoittanut muun muassa päätösteoriasta, tekoälyn etiikasta ja teknologian kehittymisen tulevaisuudesta. Hän on tutkija ja yksi perustajista Machine Intelligence Research Institutessa, Berkeleyssä, Kaliforniassa.

Yudkowsky tunnetaan tekoälyn ja teknologisen singulariteetin tutkijana, ja hän on kirjoittanut siitä, kuinka tekoäly voisi nopeasti ohittaa inhimillisen älyn.

Yudkowsky tunnetaan myös blogiyhteisöstä LessWrong, jonka hän perusti vuonna 2009 "jalostamaan inhimillisen rationalisuuden taitoa", ja vuosina 2010–2015 kirjoittamastaan Harry Potter -fanifiktiosta Harry Potter and the Methods of Rationality. Se on mukaelma Harry Potter -kirjoista, jossa velhomaailmaa ja Harryn taikavoimia tutkitaan rationaalisuuden ja tieteellisen menetelmän kautta.

Yudkowsky on itseoppinut, eikä hän ole käynyt lukiota tai opiskellut yliopistossa.

Bibliografia

Aiheesta muualla
Viralliset kotisivut
Machine Intelligence Research Institute
LessWrong
Harry Potter and the Methods of Rationality

Lähteet

Vuonna 1979 syntyneet
Amerikanjuutalaiset
Yhdysvaltalaiset bloginpitäjät
Yhdysvaltalaiset esseistit
Yhdysvaltalaiset tietojenkäsittelytieteilijät
Patsulit

Patsulit (Pogostemon) on huulikukkaiskasveihin kuuluva kasvisuku, jossa on 90 lajia. Ne ovat yksi- tai monivuotisia ruohoja tai pensaita, joita esiintyy Keski-Afrikassa, Australiassa, Etelä- ja Itä-Aasiassa. Tunnettu laji on koristekasvina viljelty ja hajuveden valmistukseen käytetty patsuli (Pogostemon cablin), joka on kotoisin Sri Lankasta, Indonesiasta, Malesiasta, Filippiineistä ja Uudesta-Guineasta.

Lähteet 

Huulikukkaiskasvit
Love Isn't Easy (But It Sure Is Hard Enough)

Love Isn't Easy (But It Sure Is Hard Enough) on ruotsalaisen Abba-yhtyeen musiikkikappale vuodelta 1973. Kappaleen sävelsivät ja sanoittivat Benny Andersson ja  Björn Ulvaeus. Päävokalisteina ovat kaikki yhtyeen jäsenet: Agnetha Fältskog, Anni-Frid Lyngstad, Björn Ulvaeus ja Benny Andersson.

"Love Isn't Easy (But It Sure Is Hard Enough)" -kappaleen levyttäminen aloitettiin Metronome Studiolla 14. maaliskuuta 1973. Ensimmäinen julkaisu oli Ring Ring -studioalbumilla maaliskuussa 1973. Singlenä kappale julkaistiin kesäkuussa 1973 b-puolenaan "I Am Just a Girl". Singleä ei kuitenkaan julkaistu Ruotsissa.

Lähteet 

Vuoden 1973 kappaleet
ABBAn kappaleet
Rock'n Roll Band

Rock'n Roll Band on ruotsalaisen Abba-yhtyeen musiikkikappale vuodelta 1973. Kappaleen sävelsivät ja sanoittivat Benny Andersson ja  Björn Ulvaeus. Se julkaistiin yhtyeen ensimmäisellä studioalbumilla Ring Ring maaliskuussa 1973. Seitsentuumaisena singlenä kappale julkaistiin myöhemmin samana vuonna, singlen b-puolena on "Another Town, Another Train". Lisäksi julkaistiin painos, jonka a-puolella kappale on stereofonisena ja b-puolella monofonisena.

Lähteet 

Vuoden 1973 kappaleet
ABBAn kappaleet
Lunalilo

Lunalilo (synnyinnimeltään William Charles Lunalilo, 31. tammikuuta 1835 – 3. helmikuuta 1874) oli Havaijin kuningas vuosina 1873–1874. Hänen hallintokautensa jäi lyhyeksi sairastelun takia.

Tausta ja perhe 
Lunalilo syntyi vuonna 1835. Hänen isänsä oli Charles Kanaʻina ja äiti Miriam ʻAuhea Kekāuluohi. Molemmat olivat päälliköitä ja Kekāuluohi toimi aikoinaan myös Havaijin pääministerinä. Lunalilon isovanhemmat olivat Kamehameha Suuren velipuolia. Korkean syntyperänsä takia Lunalilo laitettiin opiskelemaan päälliköiden kouluun, kun kuningas Kamehameha III tunnusti tämän sukutaustan olevan kuninkaallinen ja näin ollen Lunalilo oli potentiaalinen kruununperijä.

Vuonna 1860 kuningas Kamehameha IV järjesti kilpailun, jossa pyrittiin sanoittamaan God Save the King -lauluun uudet sanat Havaijin kansallislauluksi. Lunalilon kirjoittamat sanat valittiin voittajaksi ja hän sai palkinnoksi 10 dollaria.

Kuninkaana 
Kuningas Kamehameha V:n kuoltua ja jätettyä perillisen nimeämättä Havaijin perustuslaki määräsi, että tämän seuraaja valittaisiin parlamentin äänestyksellä. Lunalilo voitti vastaehdokkaansa Kalākauan äänestyksessä selvin luvuin.

Lunalilo kuoli vuonna 1874 hallittuaan hieman yli vuoden tuberkuloosiin ja alkoholismiin. Hän ei edeltäjänsä tapaan ehtinyt nimetä perillistä, mutta pyysi hautausta Kawaiahaʻo-kirkon hautausmaalle kuninkaallisen mausoleumin sijaan.

Ennen kuolemaansa Lunalilo oli laittanut syrjään tontin, jonne perustettiin Lunalilo Home -säätiö. Sen tehtävä on edelleen auttaa kodittomia ja muuten haavoittuvassa asemassa olevia havaijilaisia.

Lähteet 

Vuonna 1835 syntyneet
Vuonna 1874 kuolleet
Havaijin kuninkaalliset
My Dad Wrote a Porno

My Dad Wrote a Porno on brittiläinen komediapodcast, jossa Jamie Morton, James Cooper ja Alice Levine lukevat Mortonin isän eroottista omakustanneromaania Belinda Blinked. Joka jaksossa juontajat lukevat otteen romaanista, ja reagoivat ja kommentoivat sitä humoristisesti. Podcast on ollut kansainvälinen menestys, ja sillä on ollut vuoteen 2022 mennessä yli 300 miljoonaa kuuntelijaa.

Belinda Blinked 
Belinda Blinked on Jamie Mortonin isän, joka käyttää kirjailijanimeä Rocky Flintstone, kirjoittama eroottinen romaani. Se kertoo Belinda Blumenthal -nimisestä englantilaisesta naisesta, joka saa työpaikan kuvitteellisesta Steeles Pots and Pans -keittiötarvikeyrityksestä, jossa hän joutuu eroottisiin seikkailuihin. Kirja julkaistiin alun perin sarjana e-kirjoja, ja vuonna 2016 Quercus Publishing kustansi sen fyysisenä painoksena.

Lava-show't 
My Dad Wrote a Pornon lava-show'n maailmankiertue alkoi vuonna 2018. Live-kiertueella podcastin juontajat lukivat yleisölle ääneen romaanin "kadonnutta lukua". HBO filmasi esityksen Lontoon Roundhouse-teatterissa, ja julkaisi sen komediaspesiaalina vuonna 2019.

Vuonna 2020 alkoi uusi maailmankiertue, jossa juontajakolmikko esitti uutta Rocky Flintstonen kirjoittamaa materiaalia. Live-show'n oli tarkoitus tulla ensi kertaa Helsinkiin vuonna 2020, mutta esitys jouduttiin siirtämään seuraavaan vuoteen koronapandemian takia. Sitä jouduttiin siirtämään vielä kertaalleen maaliskuuhun 2022.

Lähteet

Aiheesta muualla 
 Virallinen kotisivu

Podcasting
Eroottinen kirjallisuus
Jukka Petäjä

Jukka Petäjä (16. toukokuuta 1956 Helsinki – 21. heinäkuuta 2021 Helsinki) oli suomalainen toimittaja, kriitikko ja kirjailija.

Yleistä kirjallisuustiedettä Helsingin yliopistossa opiskellut Petäjä työskenteli Helsingin Sanomien kulttuuritoimittajana, kulttuuriosaston uutispäällikkönä ja tuottajana vuosina 1988-2020. Hänet tunnetiin myös lehden kulttuurisivujen ”Huutoja ja kuiskauksia” -palstan nimettömänä kirjoittajana vuosina 1975-1991 ja 1994. Ennen siirtymistään vakituisesti Helsingin Sanomiin Petäjä toimi muun muassa Kansan Uutisten ja Musan kriitikkona. Hän kirjoitti myös viisi jännitys- ja rikosromaania sekä Lahden kansainvälisen kirjailijakokouksen historiikin. Vuonna 2010 Petäjä väitteli tohtoriksi Saul Bellowin Herzog-romaanista.

Petäjä kuoli nopeasti edenneeseen sairauteen 65-vuotiaana heinäkuussa 2021. Hänen puolisonsa oli suomentaja Leena Taavitsainen-Petäjä. Heidän tyttärensä on taidehistorioitsija Pinja Petäjä.

Teokset

Lähteet 

Suomalaiset kriitikot
Suomalaiset kulttuuritoimittajat
Suomalaiset kirjailijat
Vuonna 1956 syntyneet
Vuonna 2021 kuolleet
Académie tahitienne

Académie tahitienne (, "Tahitin akatemia") on kulttuuri-instituutio, joka toimii Ranskan Polynesialla tahitin kielen säilyttämiseksi. Se on perustettu vuonna 1972 ja sen ensisijainen tehtävä on kehittää, edistää ja standardisoida tahitin kieltä. Ensimmäisen tahitin kielen kieliopin akatemia julkaisi vuonna 1986 ja ensimmäisen sanakirjan 1999.

Akatemian tämänhetkinen pääjohtaja on Flora Aurima Devatine. Sen toimipaikka sijaitsee Papeetessa.

Lähteet 

Ranskan Polynesia
İlbaris Nadirov

İlbaris Nurislam ulı Nadirov (ven. Ильбарис Нурисламович Надиров: Ilbaris Nurislamovitš Nadirov; 1925-2009) oli palkittu tataarilainen filologian tohtori, folkloristi, tutkija. Nadirov vaikutti myös Suomen tataarien keskuudessa.

Biografia 
Nadirov syntyi vuonna 1925 Tatarstanissa. Hänet tunnettiin musikaalisena lapsena.

Nadirov kävi koulun Käräkäşlen kylässä vuosina 1932-1943. Nadirov värvättiin 17-vuotiaana sotaan jonka aikana hän haavottui kahdesti Baltian rintamalla. Sodan jälkeen Nadirov palasi lapsuuden kyläänsä. Nadiroville myönnettiin neljä eri huomionosoitusta palveluajastansa.

Vuosina 1948-1953, Nadirov opiskeli Kazanin yliopiston filologian kurssilla. Lopulta hän valmistui filologian tohtoriksi. Hänen väitöskirjansa keskittyi tataarien kansantaiteeseen suuren isänmaallisen sodan aikaan. Pohjautuen kyseiseen väitöskirjaan, vuonna 1961 julkaistiin hänen erikoistutkielma "Kansa ja laulu". Kyseinen teos oli ensimmäisiä merkittäviä sodan aikaan kirjoitettuja tataarilaisia tutkimuskokoelmia. Nadirov myös julkaisi lukuisia artikkeleita aiheesta. Nadirov muistetaan tiedemiehenä joka omisti elämänsä tataarien musiikin keräämiselle, tutkimiselle ja julkaisemiselle.  

Vuonna 1985, Nadiroville myönnettiin Tatarstanin ansioituneen kulttuurityöntekijän arvonimi.

Nadirov vieraili Tampereen tataariyhteisön keskuudessa vuonna 1969, jolloin hän piti luentoja muun muassa Tatarstanista ja kansallisrunoilija Abdulla Tukaista. Kun suomentataari kulttuurivaikuttaja Ymär Daher järjesti vuonna 1970 vierailun Tatarstanin tiedeakatemian kielen, kirjallisuuden ja taiteen instituuttiin, oli Nadirov sekä taiteilija Aisa Hakimcan myös mukana. Nadirov vieraili seuraavat kerrat Suomessa vuonna 1975 ja 1978, mukanaan historijoitsija-arkeologi Alfred Xalikov.

Teoksia 

 Халык һәм җыр (1961)
 Татар халык җырлары (1965)

 Кыска җырлар (1976)
 Йола һәм уен җырлары (1980)
 Бәетләр, (1983)
 Тарихи һәм лирик җырлар (1988)

Lähteet 
Vuonna 1925 syntyneet
Vuonna 2009 kuolleet
Tataarinkieliset kirjailijat
Tataarit
Samettikala

Samettikala (Barbourisia rufa) on valaanpääkaloihin kuuluva kalalaji. Lajia tavataan syvistä vesistä kaikista valtameristä. Se on ainoa laji samettikalojen heimossa.

Koko ja ulkonäkö
Samettikala voi kasvaa suurimmillaan 39 cm pitkäksi, mutta tyypillinen pituus on noin 30 cm. Ruumiinmuodoltaan laji on pitkänomainen, tukevahko ja suuripäinen. Suu ja kita ovat hyvin suuret. Samettikalan päässä on limatäytteisiä onkaloita. Silmät ovat pienet. Kalan selkä- ja peräevät sijaitsevat ruumiin takaosassa. Väriltään laji on punainen tai oranssi ja suomuissa on pieni piikki.

Levinneisyys ja elintavat
Samettikalaa tavataan hyvin laajalta alueelta niin Atlantista, Intian valtamerestä kuin Tyynestämerestäkin. Laji liikkuu useimmiten 350–2 000 metrin syvyydessä. Noret kalat liikkuvat matalammissa vesissä kuin täysikasvuiset. Sen ravintoa ovat todennäköisesti äyriäiset.

Lähteet

Valaanpääkalat
Bjarni Benediktsson (poliitikko, 1908)

Bjarni Benediktsson (30. huhtikuuta 1908 – 10. heinäkuuta 1970) oli islantilainen itsenäisyyspuolueen poliitikko, joka toimi Islannin pääministerinä vuodesta 1963 kuolemaansa asti vuoteen 1970. Hän istui kansanedustajana Alltingissä vuosina 1942–1970.

Bjarni syntyi Reykjavíkissä. Hänen isänsä oli kansanedustaja Benedikt Sveinsson. Hän opiskeli oikeustiedettä Islannin yliopistossa ja valmistui vuonna 1930, minkä jälkeen hän opiskeli valtio-oikeutta Berliinissä. Vuosina 1932–1940 hän toimi oikeustieteen professorina Islannin yliopistossa ja vuosina 1940–1947 Reykjavíkin pormestarina. Vuosina 1942–1943 hän toimi Alltingin 2. varapuhemiehenä. Vuonna 1947 hänet nimitettiin ulkoasiain- ja oikeusministeriksi, jossa virassa hän toimi vuoteen 1953 asti; vuosina 1949–1950 virkanimike oli ulkoasiain-, oikeus- ja opetusministeri. Vuosina 1953–1956 hän toimi oikeus- ja opetusministerinä. Vuosina 1956–1959 hän toimi Morgunblaðið-sanomalehden päätoimittajana. Vuonna 1959 hän toimi Alltingin puhemiehenä. Vuosina 1959–1963 hän toimi oikeus-, kirkollis-, terveys- ja teollisuusministerinä; syyskuusta joulukuuhun 1961 hän oli vapautettuna tästä ministerinvirasta ja toimi virkaatekevänä pääministerinä Ólafur Thorsin sijaisena. Vuonna 1961 hänet valittiin itsenäisyyspuolueen puheenjohtajaksi. Vuonna 1963 hänet nimitettiin pääministeriksi, jossa virassa hän toimi kuolemaansa saakka.

Bjarni kuoli vuonna 1970 pääministerin kesäasunnon tulipalossa Þingvellirissä. Tulipalossa kuolivat myös hänen vaimonsa Sigríður Björnsdóttir ja heidän neljävuotias lapsenlapsensa Benedikt Vilmundarson.

Lähteet 

Vuonna 1908 syntyneet
Vuonna 1970 kuolleet
Islannin pääministerit
Bjarni Benediktsson

Bjarni Benediktsson voi viitata seuraaviin henkilöihin:

 Bjarni Benediktsson (poliitikko, 1908), Islannin pääministeri vuosina 1963–1970
 Bjarni Benediktsson (poliitikko, 1970), Islannin pääministeri vuonna 2017
Chia De Gracia

Chia De Gracia on suomalainen hevosten ja koirien luomulisäravinteisiin keskittynyt rehualan yritys. Yritys valmistaa tuotteet Suomessa ja myy niitä verkkokaupassaan sekä Suomessa että Ruotsissa.

Historia 
Mirva Kettunen perusti Chia De Gracian vuonna 2014, kun hän etsi hevoselleen sopivia vaihtoehtoja päivittäisen ravinnon täydentämiseen. Ensimmäiseksi tuotteeksi, joka yrityksellä on nykyisinkin valikoimassa, valikoitui Chia-siemenet, joiden rinnalle tuli myöhemmin muita luonnontuotteita. Chia De Gracia sai myöhemmin ainoana suomalaisen rehualan yrityksenä pakkauksilleen Suomalaisen Työn Liiton Design from Finland -merkin. Chia De Gracian toimipiste sijaitsee Helsingissä ja yritys on pyrkinyt lisäämään hevosten ja koirien luonnollisen ruokintafilosofian tunnettuutta Suomessa.

Lähteet

Suomalaiset verkkokaupat
Emus hirtus

Emus hirtus on lyhytsiipisten heimoon kuuluva kovakuoriaislaji.

Ulkonäkö ja koko 
Emus hirtus on heimonsa suurin laji, se voi kasvaa kolme senttimetriä pitkäksi. Sen väritys muistuttaa kimalaista. Se on karvainen ja mustakeltaraitainen. Sen leuat ovat suhteellisen suuret.

Levinneisyys ja elinympäristö 

Emus hirtus elää Keski- ja Etelä-Euroopassa. Lajin yksilö tavattiin Suomessa ensimmäisen kerran vuonna 2022 Örön saarella.

Emus hirtus syö enimmäkseen lantiaisia, joita se löytää lantakasoista.

Lähteet

Aiheesta muualla 

Lyhytsiipiset
Luuserit

Luuserit on suomalainen nuorten draamasarja, joka käsittelee nuorten elämää, ulkonäköpaineita, ihastumista ja seksuaalisuutta poikien näkökulmasta. Sarja käsittelee aiheita ensimmäisellä kaudella Veetin ja toisella kaudella Oton näkökulmasta.

Sarjan kaksi pilottijaksoa esitettiin osana makasiiniohjelma Summeria keväällä 2019, ja loput ensimmäisen kauden kymmenestä jaksosta julkaistiin Yle Areenassa lokakuussa 2020. Ensimmäinen kausi sai Helsingin Sanomilta positiivisen vastaanoton ja erityisesti pääosaa esittävä Nooa Salonen sai kiitosta suorituksestaan Veetinä. Sarjan toinen kausi julkaistiin Yle Areenassa 7. huhtikuuta 2022. Sarjan pilottijaksot ohjasi Anni-Sofia Savela. Ensimmäisen kauden jaksot 3–10 on ohjannut Anna Paavilainen. Sarjan toisen kauden on ohjannut Ulla Heikkilä. Sarjan jaksojen kestot vaihtelevat 7–15 minuutin välillä.

Rooleissa

Lähteet 

Suomalaiset draamasarjat
Nuortensarjat
Yle Areena -alkuperäissarjat
Kekkilä-BVB

Kekkilä-BVB Oy on Neova Oy:n tytäryhtiö. Kekkilä-BVB valmistaa puutarhatuotteita, esimerkiksi multaa. Yhtiön tuotteet myydään muun muassa Kekkilä-tavaramerkillä.

Historia 
1916 agronomi Mikko Jortikka osti Kekkilän tilan ja perusti koepuutarhan lannoituskokeita varten. Vuonna 1924 Jortikka alkoi myydä lannoiteseoksia ilman menestystä 1920-luvun lopulla, joutui konkurssiin ja tila huutokaupattiin 1931. 1930-luvulla Jortikka aloitti lannoitteiden valmistuksen vuokratiloissa Helsingin Malmilla. Keväällä 1931 lannoitteiden valmistus ja koetoiminta siirtyivät uudelle Kekkilän Puutarha Oy-nimiselle yhtiölle. Vapon kasvuturvetoimiala ja Kekkilä Oy fuusioituivat vuonna 1994. 2018 yhtiö osti hollantilaisen kasvatusalustoja myyvän BVB Substratesin, joka kaupan jälkeen yhdistetiin Kekkilään.

Lähteet

Neova
Sebastianin piirikunta (Arkansas)

Sebastianin piirikunta on yksi Yhdysvaltain piirikunnista, ja se sijaitsee Arkansas'n osavaltiossa. Sen pääkaupungit ovat Fort Smith ja Greenwood. Piirikunnassa asuu 128 400 asukasta, ja sen pinta-ala on 1 377 neliökilometriä.

Historia 
Sebastianin piirikunta muodostettiin vuonna 1851 Crawfordin, Scotin ja Polkin piirikunnista. Piirikunta nimettiin senaattori William K. Sebastianin mukaan.

Väestö 
Sebastianin piirikunnan asukasluku vuonna 2021 oli 128 400 asukasta, joista 8,7 prosenttia on ulkomaalaisia. Asukkaiden mediaani-ikä on 37,6 vuotta, ulkomaalaisilla suurempi kuin yhdysvaltalaisilla.

Väestönkehitys 
Väestönkehitys on ollut seuraavaa vuodesta 1860:

Lähteet 

Arkansas’n piirikunnat
Pentti Petäjä

Pentti Esko Petäjä (25. huhtikuuta 1919 Helsinki - 21. tammikuuta 2000 Helsinki) oli suomalainen arkkitehti, jolla oli virkamiehenä merkittävä vaikutus Suomen kaupunkirakentamiseen maaltamuuton kiivaimpina vuosina 1960-1970-luvuilla.

Petäjä valmistui arkkitehdiksi Teknillisestä korkeakoulusta vuonna 1951. Petäjä piti omaa arkkitehtitoimistoa vuoteen 1957 saakka, jonka jälkeen hän työskenteli arkkitehtina Aravassa ja vuosina 1966-1982 Asuntohallituksen teknillisen osaston johtajana. Petäjä vaikutti muun muassa Rakennusalan kehittämisvaltuuskunnan, Suomen Kaupunkiliiton ja Suomen Arkkitehtiliiton johtoelimissä.

Lähteet 

Suomalaiset arkkitehdit
Suomalaiset virkamiehet
Vuonna 1919 syntyneet
Vuonna 2000 kuolleet
Sami Pajari

Sami Pajari (s. 1. joulukuuta 2001 Lahti) on suomalainen ralliautoilija. Vuonna 2018 hän voitti ralliautoilun nuorten Suomen-mestaruuden ja seuraavana vuonna SM3-luokan Suomen-mestaruuden. Rallikaudella 2021 Pajari voitti nuorten JWRC-luokan mestaruuden. Vuonna 2022 hän on kilpaillut pääasiassa ralliautoilun WRC3-luokassa Ford Fiesta Rally3 -autolla.

Ura 
Lahdessa syntynyt ja kasvanut Pajari aloitti ralliharrastuksen nuorella iällä Pertti-isänsä innoittamana. Hänen ensimmäisen kilpailunsa oli 14-vuotiaana ajettu rallisprint Lahdessa vuonna 2016. Pajarin ensimmäinen kilpailu rallin puolella oli samana vuonna ajettu Kaasujalka-ralli, jossa hän sijoittui nuorten luokan neljänneksi. Uran alkuvaiheessa Pajarin kartanlukijana toimi hänen isänsä Pertti.

Vuonna 2017 Pajari saavutti kansallisissa ralleissa useita luokkavoittoja Opel Astralla. Menestyksen myötä hän alkoi panostaa entistä enemmän ralliin ja voitti heti seuraavana nuorten Suomen-mestaruuden. Vuonna 2018 Pajari ajoi myös yhden rallin Liettuassa Ford Fiestan R2 -autolla sijoittuen luokassaan toiseksi.

Rallikaudella 2019 Pajari osallistui Ford Fiesta R2 -autolla ralliautoilun SM3-sarjaan. Kesällä hän voitti AKK:n Tulevaisuuden tähti -palkinnon, jonka myötä hän sai kilpailupaketin Suomen MM-ralliin M-Sportin Ford Fiestalla JWRC-luokassa. Kilpailu päättyi kuitenkin ulosajoon. Kauden 2019 päätteeksi Pajari kruunattiin SM3-sarjan voittajaksi. Hän voitti yhden osakilpailun, sijoittui kerran toiseksi ja kolme kertaa kolmanneksi. 

Vuonna 2020 Pajari kilpaili kotimaan lisäksi myös ulkomailla. Hän osallistui JWRC-sarjassa neljään osakilpailuun, joista parhaana tuloksensa oli Viron rallissa tullut luokan toinen sija. Sarjan loppupisteissä Pajari oli kolmas. SM3-luokan loppupisteissä hän sijoittui toiseksi.

Rallikaudella 2021 Pajari paransi edellisen vuoden tuloksiaan ja voitti JWRC-juniorisarjan mestaruuden. Hänestä tuli samalla sarjan ensimmäinen suomalainen voittaja ja myös kilpailuluokan historian nuorin mestari. Pajari osallistui sarjassa viiteen osakilpailuun voittaen niistä Viron rallin ja Katalonian rallin. Hänen kartanlukijanaan sarjan osakilpailuissa toimi Marko Salminen. Vuonna 2021 Pajari ajoi myös rallin EM-sarjan ERC3-junioriluokassa, jossa hän sijoittui kolmanneksi. 

Vuodelle 2022 Pajarin kartanlukijaksi tuli Enni Mälkönen, joka oli osallistunut Pajarin kanssa joihinkin kilpailuihin jo edellisenä vuonna. Kauden ensimmäisenä ajettu Monte Carlon ralli oli Pajarin ensimmäinen kilpailu nelivetoautolla ja WRC3-luokassa, ja hän ajoi kilpailuissa luokkavoittoon. Kesällä 2022 Pajari teki WRC2-luokan debyyttinsä Sardinian rallissa Toksport WRT -tiimin Skoda Fabialla sijoittuen luokassa viidenneksi.

Lähteet 

Vuonna 2001 syntyneet
Suomalaiset ralliautoilijat
Kansakouluntarkastaja

Kansakouluntarkastaja oli Suomessa vuosina 1866-1970 toiminut valtion virkamies, jonka tehtävänä oli valvoa kansakoulujen toimintaa.

Asetus kansakoulujen tarkastajista sisältyi vuonna 1866 säädettyyn kansakouluasetukseen. Ensimmäinen kansakoulujen ylitarkastaja oli Uno Cygnaeus. 1870-luvulta lähtien ylitarkastajan apuna toimi paikallistarkastajia, kunnes 1884 jokaiseen lääniin perustettiin Kouluhallituksen alainen piiritarkastajan virka. Myöhemmin perustettiin myös lääniä pienempia tarkastupiirejä. Valtion tarkastajien lisäksi kaupungeilla oli omia kansakouluntarkastajiaan.

Kansakouluntarkastajien tehtävänä oli valvoa ja ohjata piirinsä kansakoulutointa. Kansakoulujen vuosittaisessa tarkastuksessa seurattiin opettajien toimintaa sekä muun muassa koulun yleistä järjestystä, tiloja ja taloudenpitoa. Lisäksi kansakouluntarkastaja muun muassa nimitti uudet opettajat yhdessä kunnan kansakoulujohtokunnan kanssa sekä hoiti opettajien kurinpitoasiat. Kansakouluntarkastajien virat lakkautettiin vuonna 1970, jolloin peruskouluun siirtymisen myötä perustettiin lääninhallituksiin koulutoimentarkastajien virat.

Lähteet 

Suomen entiset viranomaiset ja keskusvirastot
Masjanja

Masjanja () on venäläinen aikuisten animoitu nettisarja, jonka on luonut Oleg Kuvajev. Sarja on toteutettu Macromedia Flash -animaationa, ja sen jaksoja on ilmestynyt vuodesta 2001. Sarjaa on esitetty myös televisiossa Venäjällä ja Saksassa.

Hahmot
Masjanja (Масяня), oikealta nimeltään Marija, parikymppinen pietarilainen nuori nainen ja sarjan päähenkilö. Hänellä on leveä pää, ja hän pukeutunut minihameeseen ja napapaitaan.
Röhkis (Хрюндель, Hrjundel), oikealta nimeltään Aleksandr, Masjanjan hidasälyinen mutta hyväntahtoinen poikaystävä, pukeutunut haalareihin.
Takku (Лохматый, Lohmatyi), oikealta nimeltään Anton, heidän ystävänsä, pulska ja huoleton rumpali. Sarjassa selviää myöhemmin, että Takku on ukrainalainen.

Oleg Kuvajev esittää kaikkien hahmojen ääniä.

Asetelma
Masjanja kommentoi sarkastisesti venäläistä arkielämää ja kulttuuri-ilmiöitä. Päähenkilö Masjanja on opiskelijanainen, jota kiinnostaa vain kepeä elämä, johon kuuluvat juhliminen, musiikki, seksi ja huumeet. Sarjan myötä Masjanja aikuistuu ja perustaa perheen poikaystävänsä Röhkiksen kanssa.

Historia
Alkuun sarjan jaksot olivat noin minuutin mittaisia, ja Kuvajev latasi niitä suoraan Internetiin. Ensimmäisistä vuonna 2001 julkaistuista jaksoista alkaen sarjan suosio kasvoi Venäjällä nopeasti. Vuonna 2003 Kuvajevin oli mahdollista perustaa oma animaatiostudio, ja Masjanja siirtyi internetistä televisioon. Muutaman vuoden päästä itsenäisiä televisiokanavia alettiin rajoittaa Venäjällä, ja Masjanjan esittäminen keskeytettiin. Kuvajev muutti vaimonsa kanssa Israeliin, ja hän toi sarjan joukkorahoituksen turvin katsottavaksi Mult.ru-Internet-sivustolle. Masjanja-jaksoja on nähtävillä myös YouTubessa.

Sarjaa on esitetty myös Saksan televisiossa. Vuonna 2022 valikoima Masjanja-jaksoja tekstitettiin suomeksi Suomi–Venäjä-Seuran Tomi Leppäsen suomentamina.

Jakso 160
22. maaliskuuta 2002, kun Venäjä oli hyökännyt Ukrainaan julkaistiin sarja 160. jakso "Wakizashi-miekka", joka kritisoi voimakkaasti Venäjän osaa konfliktissa ja vertasi presidentti Vladimir Putinia ja hänen toimiaan Adolf Hitleriin. Vastineeksi Venäjän joukkotiedotusvälineiden valvontapalvelu Roskomnadzor rajoitti pääsyä Mult.ru-sivustolle, jossa jakso oli nähtävillä. Kuvajev pystyi ohittamaan rajoituksen perustamalla peilisivuston Multru.com.

Lähteet

Aiheesta muualla
Virallinen kotisivu
YouTube
Patreon

Venäläiset televisiosarjat
Nettisarjat
Animaatiosarjat
Flash-animaatiot
Starckjohann (suku)

Starckjohann on suomalainen, Saksasta lähtöisin ollut ja Viipuriin asettunut kauppiassuku.

Peter Starckjohann (1837-1882) ja hänen veljenpoikansa Julius Starckjohann (1860-1929) olivat kotoisin Horst-nimiseltä paikkakunnalta Kielin läheltä. Peter Starckjohann saapui Viipuriin 1860 ja perusti oman liikkeen 1868. Julius Starckjohann tuli Suomeen Lyypekistä setänsä aloitteesta ja jatkoi tämän liikettä. Tämän jälkeen liike siirtyi hänen poikiensa, Peter Starckjohann nuoremman (1885-1973) ja Herman Starckjohannin (1889-1944) johtoon.

Lähteet

Yrityssuvut
Suomalaiset suvut
Francesco Scali

Francesco Scali (s. 9. maaliskuuta 1959 Rooma, Italia) on italialainen luonnenäyttelijä ja koomikko. Pienehköstä roomalaisesta teatterista hänet löysi ohjaaja Federico Fellini vuoden 1983 etsiessään esiintyjiä elokuvaan E la nave va (Fellinin laiva). Hänet tunnetaan muun muassa munkin osasta elokuvassa Ruusun nimi vuodelta 1986. Hänen tunnetuin televisioroolinsa on Suomessa Ylelläkin useampaan kerran pyörineestä sarjasta Isä Matteon tutkimuksia, jossa hän näyttelee suntio Pippoa.

Lähteet 

Italialaiset näyttelijät
Vuonna 1959 syntyneet
Elävät henkilöt
Omens

Omens on Lamb of Godin studioalbumi, ja se julkaistiin 7. lokakuuta 2022. Yhtye on kuvaillut albumia vihaisimmaksi levykseen.

Kappaleet

Kokoonpano 
 Dr. Randall Blythe - laulu
 Mark Morton - kitara
 Willie Adler - kitara
 John Campbell - basso
 Art Cruz - rummut

Arvostelut 
 Kaaoszine: 
 Soundi: 
 Imperiumi: 8/10

Lähteet 

Vuoden 2022 albumit
Lamb of Godin albumit
Karamzininranta

Karamzininranta () on kevyen liikenteen väylä Helsingissä. Se risteää Töölönlahdenkadusta, kulkee Musiikkitalon ja Finlandiatalon taitse ja päättyy Töölönlahteen. Karamzininranta rajaa Kampin ja Kluuvin kaupunginosat.

Helsingin kadut
Töölönlahdenkatu

Töölönladenkatu () on katu Helsingin Kluuvissa. Se alkaa Elielinaukiolta, kulkee Sanomatalon ja Keskustakirjasto Oodin ohi itäpuolitse, tekee sen jälkeen jyrkän mutkan vasempaan ja päättyy Mannerheimintiehen Musiikkitalon ja Hakasalmen huvilan välissä. Töölönlahdenkadun poikkikatuja ovat Eero Erkon katu, Alvar Aallon katu sekä Karamzininranta.

Helsingin kadut
Kluuvi
Ibrahim Arifulla

Ibrahim Arifulla (İbrahim Ärifulla; 30. toukokuuta 1901, Pori - 12. kesäkuuta 1955, Helsinki) oli volganturkkilainen (tataari) johtaja ja julkaisija.

Arifulla oli Suomen turkkilaisten seura ry:n (Finlandiya Türkleri Birligi) perustajajäsen ja toimi yhdistyksen puheenjohtajana vuosien ajan. Hän toimi myös Suomen Islam-seurakunnan hallituksessa.

Arifulla oli mukana perustamassa Helsingin Prometheus-kerhoa, jonka puheenjohtajana toimi G. J. Ramstedt. "Turkkilaisen identiteetin" kannattaja Arifulla piti vuonna 1933 kerhon ensimmäisessä kokouksessa mielipiteitä herättäneen esitelmän nimeltään "Idel-Ural: Piirteitä Volgan turkkilaisten vapaustaisteluista", jossa hän muun muassa kutsui tataaria venäläiseksi haukkumanimeksi. Kerhon tarkoitus oli yhdistää Venäjän vähemmistökansojen emigrantteja - periaatteella "irti Venäjästä". Sen toiminta lakkasi toisen maailmansodan aikaan.

Arifulla julkaisi 1930-luvulla yhdessä Imad Samaletdinin, Abdullah Ahsänin ja hetkellisesti Suomessa asuneen azerin Mehmet Sadikin kanssa lehteä "Yeni Turan", joka pyrki tiedoittamaan suomalaisia Neuvostoliiton turkkilaisten kansojen itsenäisyyspyrkimyksistä.

Arifulla palveli sota-aikaan sotilasvirkamiehenä. Hänet palkittiin jälkeenpäin 4. luokan Vapaudenristillä, Talvisodan muistomitalilla ja Jatkosodan muistomitalilla.

Lähteet

Viitteet 

Vuonna 1901 syntyneet
Vuonna 1955 kuolleet
Tataarit
Raasepori Festival

Raasepori Festival juhlittiin Bulevardin puistossa Karjaalla 1.-2.7.2022. Tapahtuma on täysin kaksikielinen ja ikäraja on K-18.

Raasepori Festival on järjestetty ensimmäisen kerran vuonna 2019. Tuolloin pääesiintyjänä nähtiin Europe. Ensimmäinen Rasepori Festiaali keräsi noin 5 000 kävijää. Festivaalin on perustanut tapahtuma-alan yritys Loud n Live. Festivaali vaihtoi omistajaa ja järjestäjää vuonna 2022, joka on Nordic Live Productions. Nordic Live Productions Oy on tunettu myös heidän muista festivaaleista, kuten Aura Fest, Solar Sound Festival ja Vaasa Festival.

Vuoden 2022 festivaali saa täyden uudistuksen ja on täysin kaksikielinen tapahtuma. Lavalla on paljon suomalaisia, ruotsalaisia ja myös ulkomaisia artisteja. Festivaalialueen ruoka ja juoma valikoima laajenee ja valikoimissa on ruokia ja juomia paikallisilta sekä muilta kotimaisilta toimijoilta.

Vuoden 2022 festivaali keräsi noin 7 000 kävijää. Vuoden 2023 Raasepori Festival järjestetään 4.-5.8.2023.

Vuoden 2022 artistit: 

 Erin
 Smith&Thell (SE)
 Ida Paul & Kalle Lindroth
 Molly Sanden (SE)
 Ressu Redford
 Haloo Helsinki!
 Arttu Wiskari
 Icona Pop (SE)
 The Rasmus
 Maija Vilkkumaa
 Apocalyptica
 The Sounds

Lähteet 

Karjaa
Musiikkitapahtumat Suomessa
Freddy Carter

Frederick James "Freddy" Carter (s. 27. tammikuuta 1993) on brittiläinen näyttelijä ja ohjaaja. Hän näyttelee pääosaa Netflixin alkuperäissarjassa Shadow and Bone Kaz Brekkerina, rosvona ja klubin omistajana. Vuodesta 2017 vuoteen 2019, hän näytteli PIN Hawthornea Netflixin draamasarjassa Free Rein.

Nuoruus ja koulutus
Carter syntyi 27. tammikuuta 1993 Plymouthissa Devonissa ja varttui pääasiassa Somersetissä.  Koska hänen isänsä oli armeijassa, hän vietti osan lapsuudestaan ​​liikkuen ja työskenteli Kyproksella ja Virginiassa.  Hänen vanhempi veljensä on näyttelijä Tom Austen.  Carter kävi kahden veljensä kanssa koulua Queen's Collegessa Tauntonissa.  Tämän jälkeen Carter opiskeli näyttelijäksi Oxford School of Drama -koulussa ja valmistui vuonna 2015.

Ura
Valmistumisensa jälkeen Carter esiintyi Rose Theatre Kingston -tuotannossa Trevor Nunnin ohjaamassa The Wars of the Rosesissa.  Carter debytoi ruudulla sotilaana vuoden 2017 DC Comics -elokuvassa Wonder Woman.  Samana vuonna Carter sai ensimmäisen tärkeän roolinsa päähenkilönä Peter "Pin" Hawthornena Netflix-sarjassa Free Rein.  Hän näytteli tätä roolia myös joulun ja ystävänpäivän erikoisjaksoissa.  Carter näytteli Alexander Flintin roolia vuonna 2018 Harley Granville-Barkerin Agnes Colanderin lavatuotannossa Bathissa Theatre Royalin Ustinov-studiossa. Carter näytteli sitten Ellisiä vuoden 2018 kauhuelokuvassa The Convent.

Vuonna 2019 Carter kirjoitti ja ohjasi ensimmäisen lyhytelokuvansa No. 89.  Hänellä oli myös päärooli Tomina Channel 5 -minisarjassa 15 Days ja toistuva rooli Jason Ripperina amerikkalaisessa DC Comics -sarjakuvasarjassa Pennyworth.  Lokakuussa 2019 ilmoitettiin, että Carter näyttelee Kaz Brekkeria vuoden 2021 Netflix-sarjassa Shadow and Bone.

Yksityiselämä
Carter on seurustellut näyttelijä Caroline Fordin kanssa vuodesta 2018 lähtien, jolloin he tapasivat Free Rein -elokuvan kuvauksissa. Carter harrastaa valokuvausta.

Filmografia

Englantilaiset näyttelijät
Elävät henkilöt
Vuonna 1993 syntyneet
Central (Alaska)

Central on pieni kaupunki Yhdysvaltain Alaskan osavaltiossa, noin 200 kilometrin päässä Fairbanksistä. Kaupungissa asuu 96 asukasta, ja asukkaiden mediaani-ikä on 67 vuotta, joka on 32 vuotta korkeampi kuin kaikkien alaskalaisten mediaani-ikä.

Ilmasto

Lähteet 

Alaskan kaupungit
Luettelo uhanalaisista kielistä

Tämä on luettelo uhanalaisista kielistä. Kieli lasketaan uhanalaiseksi, mikäli sen katsotaan olevan vaarassa kuolla lähiaikoina. Monesti kieli muuttuu uhanalaiseksi, ja lopulta kuolee, kun sen puhujat alkavat puhumaan jotain muuta kieltä: esim. Yhdysvalloissa tämä kieli on yleensä englanti ja Meksikossa espanja.

Pohjois-Amerikka 

 Caddo
 Hupa
 Karuk
 Kutenai
 Lokono
 Luiseño
 Osage
 Washo

Etelä-Amerikka 

 Apalaí
 Guazazara
 Huilliche
 Kanoé
 Karibi
 Karipúna
 Omagua
 Palikúr
 Tereno
 Tiriyó
 Wapixana
 Warao

Aasia 

 Aer
 Ainu
 Eteläjukagiiri
 Even
 Kehu
 Koro
 Kristang
 Macaon kreoli
 Mantšu
 Negidaali
 Orok
 Orotši
 Pohjoisjukagiiri
 Taroko
 Xibe
 Önge

Australia ja Oseania 

 Hiw
 Kokata
 Laragiya
 Najit
 Olrat
 Rapa
 Worrorra

Eurooppa 

 Inarinsaame
 Karaiim
 Koltansaame
 Ladino
 Liivi
 Piitimensaame
 Turjansaame
 Uumajansaame
 Vatja

Afrikka 

 Andaandi
 Bung
 Herero
 Nama
 Sandawe
 Zenaga

Lähteet 

Luettelot kielistä
Von Heideman

Von Heideman oli aatelissuku, joka on kirjattu Ruotsin ritarihuoneeseen 14.1.1824 aatelisena sukuna numero 2293 ja Suomen Ritarihuoneeseen 24.4.1834 aatelisena sukuna 196. Se omisti mm. Urajärven kartanon Asikkalassa ja Pilkanmaan kartanon Iitissä.

Suku sammui mieslinjalla 31.12.1915 Hugo Oskar Alexander Magnus von Heidemaniin, ja kokonaan 30.9.1917.

Lähteet

Heideman, von (1600 - ) – Kansallisbiografia
Von Heideman nr 2293 - Gustaf Elgenstierna, Den introducerade svenska adelns ättartavlor
Carpelan, Tor: Ättartavlor för de på Finlands Riddarhus inskrivna ätterna 
Backström, Åke: (von) Heideman. –Gentes Finlandiae 2(1973), s. 132-135 

Suomalaiset aatelissuvut
Ruotsin aateli
How I Met Your Father

How I Met Your Father on Isaac Aptakerin ja Elizabeth Bergerin luoma yhdysvaltalainen tilannekomediatelevisiosarja, joka on jatko-osa Ensisilmäyksellä () -sarjalle. Sarja kertoo Sophien (Hilary Duff) ja hänen ystäviensä elämästä New Yorkin Manhattanilla. Kehyskertomuksena Sophie (Kim Cattrall) kertoo pojalleen kuinka tapasi tämän isän aivan kuin Ensisilmäyksellä-sarjassa Ted kertoo omille lapsilleen kuinka tapasi näiden äidin.

Näyttelijät

Pää

Toistuvat

Erikoisvierailijat

Merkittävät vierailijat

How I Met Your Dad 

How I Met Your Dad on televisiosarja, jonka piti toimia jatko-osana Ensisilmäyksellä-sarjalle. Sarja piti tehdä alkuperäisen Ensisilmäyksellä-sarjan luojien Carter Baysin ja Craig Thomasin sekä Emily Spiveyn kanssa. Tämän sarjan odotettiin debytoivan vuonna 2014, mutta se hyllytettiin määräämättömäksi ajaksi, koska 20th Television päättikin olla tilaamatta sarjaa. Sarjaan ehdittiin kuitenkin tekemään pilottijakso. Sarjan juoni keskittyy Sallyn (Greta Gerwig) matkaan, jossa hän tapaa tyttärensä isän. Hän asuu New Yorkissa ystäviensä kanssa, on eroamassa ensimmäisestä miehestään, eikä hänellä ole aavistustakaan, mitä hän tekee elämällään.

Huhtikuussa 2021 ilmoitettiin, että Hulu oli tilannut How I Met Your Father -sarjan ja Isaac Aptakerin ja Elizabeth Bergerin uudelleenkirjoittamaan How I Met Your Dad -sarjan ja Hilary Duffin näyttelemään päähenkilöä Sophiea. Aptaker ja Berger ohjasivat projektia sarjan luojina, käsikirjoittajina ja vastaavina tuottajina.

Näyttelijät

Huomautukset

Lähteet 

2020-luvun televisiosarjat
Ensisilmäyksellä
Tasavalta (färsaarelainen puolue)

Tasavalta (), aiemmin Republikaaninen puolue () on färsaarelainen poliittinen puolue, joka kannattaa saarten itsenäisyyttä. Puolue on vasemmistolainen. Puolue on perustettu vuonna 1948, koska Färsaaret ei saanut itsenäisyyttä kansanäänestyksessä vuonna 1946.

Puolueella on kuusi paikkaa 23:sta Färsaarten parlamentissa. Puolue sai vuoden 2019 vaaleissa 18 prosenttia äänistä.

Lähteet 

Färsaarelaiset puolueet‎
Coburgin piirikunta

Coburgin piirikunta on piirikunta Oberfrankenin hallintopiirissä Baijeriin osavaltion pohjoisosassa Saksassa. Vuoden 2020 lopussa piirikunnassa oli 86 571 asukasta. Piirikunnan pinta-ala on on 590 neliökilometriä, ja siihen kuuluu 17 kuntaa. Piirikunnan keskus on Coburg, joka ei kuitenkaan itse kuulu piirikuntaan. Suurin piirikuntaan kuuluva kaupunki on Neustadt bei Coburg.

Lähteet

Aiheesta muualla 

Piirikunnan verkkosivut 

Baijerin piirikunnat
Oberfranken
Rubiana

Rubiana () on kunta Italiassa Piemonten alueella sijaitsevassa Torinon metropolikaupungissa. Vuoden 2021 alussa kunnassa oli 2 386 asukasta.

Lähteet

Aiheesta muualla

Torinon metropolikaupungin kunnat
Bubiyan

Bubiyan on saari Kuwaitin rannikolla Persianlahdella. Sen koko on 863 km². Saari on asumatonta sotilasaluetta, mutta sille ollaan rakentamassa esimerkiksi suurta satamaa. Kuwait ja Irak ovat historiansa aikana kiistelleet Bubiyanin omistuksesta. Aluekiista saaresta ja muista alueista oli osasyy esimerkiksi Persianlahden sodalle.

Maantiede
Bubiyan on Kuwaitiin kuuluva saari Persianlahden päässä. Se on osa saariryhmää Irakia ja Irania erottavan Shatt al-Arabjoen suun lounaispuolella. Pinta-alaa saarella on 863 km² ja se on Kuwaitiin kuuluvista saarista pinta-alaltaan suurin. Saaren leveys on noin 24 kilometriä ja pituus 40 kilometriä. Pinnanmuodoiltaan saari on matala ja tasainen. Saaren keskiosissa on joitakin ajoittain virtaavia wadeja. Rannikolla on soita ja marskimaata.

Osa saaresta kuuluu Mubarak al-Kabirin Ramsar-alueeseen. Alueella on esimerkiksi huomattavia vesilintujen kantoja, kuten maailman suurin luolakahlaajan lisääntyvä yhdyskunta.

Historia
Kuwaitin nykyinen hallitsijasuku al-Sabah nousi valtaan 1700-luvulla ja se piti myöhemmin yllä yhteyksiä ensin Osmanien valtakuntaan ja myöhemmin Yhdistyneeseen kuningaskuntaan. Osmanit pitivät 1800-luvulla hallitsijoita alaisinaan kuvernööreinä ja aluetta siten omanaan. Šeikki Mubarak al-Sabah solmi kuitenkin liittosopimuksen brittien kanssa vuonna 1899 ja Kuwaitista tuli brittiläinen protektoraatti. Britit ja osmanit tekivät puolestaan sopimuksen kiistelemästään Kuwaitista vuonna 1913. Kuwaitille annettiin epäselvä status muodollisesti osmanien alaisena alueena brittien vaikutusvallassa ja al-Sabahin perheen johtamana. Samassa sopimuksessa määriteltiin myös Kuwaitin rajoja. Siinä osmanit hyväksyivät ensi kerran kirjallisesti Kuwaitin hallitsijan vallan Bubiyanissa.

Kuwait itsenäistyi vuonna 1961. Myös Irakista oli tullut itsenäinen ja se oli alkanut vaatia Kuwaitin hallitsemia Bubiyania ja pienempää Warbahia oman meriyhteydensä turvaamiseksi. Jännitteet aluekiistan osalta kiristyivät ajoitellen ja esimerkiksi vuonna 1973 Irak keskitti joksikin aikaa suuren määrän joukkojaan Kuwaitin rajalle. Kun Saddam Hussein päätti miehittää Kuwaitin vuonna 1990 Irakin joukot valtasivat muun muassa Bubiyanin. Kuwait vapautettiin Yhdysvaltojen johtamassa Persianlahden sodassa.

Bubiyan on nykyisin asumatonta sotilasaluetta. Vuonna 2004 uutisoitiin suuren uuden sataman rakentamisesta saarelle. Aluetta on kehitetään osana niin sanottua "Silkkikaupunki"-kehityshanketta, johon kuuluu myös muita infrastruktuuriprojekteja.

Lähteet

Kuwaitin maantiede
Persianlahti